ΓΡΑΠΤΗ ΕΡΩΤΗΣΗ E-3975/00

υποβολή: Armando Cossutta (GUE/NGL) προς την Επιτροπή

(20 Δεκεμβρίου 2000)

Θέμα: Ελαττωματικά ελαστικά αυτοκινήτων

Στις Ηνωμένες Πολιτείες, η αρμόδια για την οδική ασφάλεια αρχή (National Highway Traffic Society Administration) διέταξε την απόσυρση από την αγορά 24 μοντέλων ελαστικών τα οποία έχουν εμφανίσει αυξημένο κίνδυνο κακής πρόσφυσης στο οδόστρωμα. Τα ελαστικά αυτά, που παράγονται από την Firestone, Bridgestone USA, θυγατρική της ιαπωνικής Bridgestone Corp, έχουν χρησιμοποιηθεί κατά μέγα μέρος σε αυτοκίνητα της Ford, αλλά και της Nissan και της General Motors.

Τα ατυχήματα που έχουν προκληθεί από ελαττωματικά ελαστικά είχαν ως συνέπεια το θάνατο 88 ατόμων και τον τραυματισμό άλλων 250 στις Ηνωμένες Πολιτείες, το θάνατο 46 ατόμων και αδιευκρίνιστο αριθμό τραυματιών στη Βενεζουέλα. Εξάλλου, φαίνεται ότι ελαστικά του ίδιου τύπου έχουν πωληθεί και σε άλλες 16 χώρες.

Οι εμπλεκόμενες επιχειρήσεις από την πλευρά τους φαίνεται ότι απέκρυπταν τα ελαττώματα των ελαστικών τους, τα οποία γνώριζαν από καιρό.

Σύμφωνα με νεώτερες πολύ πρόσφατες ειδήσεις, η NHTSA διενεργεί έρευνες εις βάρος της Good Year, της οποίας τα ελαστικά τύπου Ε θεωρούνταιπεύθυνα για 31 ατυχήματα με 15 νεκρούς. Σύμφωνα με την ίδια την Good Year τα μισά από τα 27 εκατ. ελαστικά για τα οποία διενεργείται έρευνα εξακολουθούν ακόμη να κυκλοφορούν.

1. Γνωρίζει η Επιτροπή αν παρόμοια ελαστικά έχουν πωληθεί και στην ευρωπαϊκή αγορά;

2. Σε καταφατική περίπτωση, ποια επείγοντα μέτρα έχει πάρει η Επιτροπή για την άμεση απόσυρση από την κυκλοφορία των επικίνδυνων αυτών ελαστικών;

Απάντηση του κ. Byrne εξ ονόματος της Επιτροπής

(14 Φεβρουαρίου 2001)

Η Επιτροπή γνωρίζει καλά τους κινδύνους που παρουσιάζουν ορισμένοι τύποι ελαστικών και ανέλαβε δράση για να εξετάσει την κατάσταση και τα μέτρα που ελήφθησαν στην Κοινότητα όσον αφορά τα επίμαχα ελαστικά.

Η Επιτροπή ήλθε σε επαφή με την Firestone/Bridgestone Ευρώπης ήδη τον Αύγουστο του 2000, προκειμένου να πληροφορηθεί ποια μέτρα προγραμματίζονται για την ευρωπαϊκή αγορά. Η εταιρεία παρέσχε στοιχεία που δείχνουν ότι στην Κοινότητα αρχίζει οικειοθελώς η εφαρμογή μέτρων παρόμοιων με εκείνα που ελήφθησαν στις Ηνωμένες Πολιτείες.

Στις 12 Σεπτεμβρίου 2000, μέσω του συστήματος επείγουσας ειδοποίησης (RAPEX)που δημιουργήθηκε με την οδηγία 92/59/ΕΟΚ του Συμβουλίου της 29ης Ιουνίου 1992 για τη γενική ασφάλεια των προϊόντων(1), η Γαλλία κοινοποίησε στην Επιτροπή πράξη με την οποία αναστέλλεται η διάθεση στην αγορά τριων τύπων ελαστικών της Bridgestone/Firestone και ζητούνται άλλα μέτρα σε σχέση με τα ελαστικά αυτά.

Σχεδόν όλα τα κράτη μέλη ανέφεραν στην Επιτροπή ότι έχουν αρχίσει να εφαρμόζονται μέτρα ανάκλησης στις επικράτειές τους. Επιπλέον,πάλληλοι της Επιτροπής συναντήθηκαν δύο φορές με εκπροσώπους της Firestone/Bridgestone για να μάθουν λεπτομέρειες για την εκστρατεία ανάκλησης στην Ευρώπη και τα αποτελέσματά της.

Κατά τη συνεδρίασή της της 15ης Δεκεμβρίου 2000, η επιτροπή έκτακτης ανάγκης της οδηγίας για τη γενική ασφάλεια των προϊόντων εξέτασε τις εξελίξεις του ζητήματος. Έγινε δεκτό γενικά ότι τα μέτρα που έλαβε η Firestone/Bridgestone είναι ικανοποιητικά και ότι δεν απαιτούνται και άλλα μέτρα σε κοινοτικό επίπεδο.

Η Επιτροπή παρακολουθεί τις εξελίξεις όσον αφορά την οικειοθελή ανάκληση εκ μέρους της Bridgestone/Firestone, καθώς και άλλα ενδεχόμενα προβλήματα σε σχέση με ορισμένα ελαστικά Goodyear.

(1) ΕΕ L 228 της 11.8.1992.